Güllandar Ekkelsturtzo
Ditzan gaschrift ist khent gaschraibet naach dar gaboone vom-me Luca Panieri.

Dar Güllane Ekkelsturtzo (gojdane Stoihsporn) ist an khlòaz sèchle ba-da leebet schiar anlòan in Komàun von Sleeghe. In latàin und dar zunga von de viigar-bizzare ditzan sèchle ist ganaamet Salamandra atra ssp. aurorae. Z ist an ekkelsturtzo sobìa dar sain neganorste vraünt dar Sbartze Ekkelsturtzo ba ist ganaamet Salamandra atra in latàin.

Ba leebet diisar? 

Dar Güllane Ekkelsturtzo leebet in in bèldarn un biisen vom-me Ekken-Balle (Bosco del Dosso) un in alle de taaldar afan nòrt vomm Èschen-Taale (Val d' Assa) höövanten aan at-te baita Postesina und riivanten in-z Rèndola-Taal (Renzòla) schüschen 1000 un 1600 mèttarn òbarn me meere.

Bia iss-ar galuughet aan? 

Ar ist garüstet sbartz met gheelen plètzen fan rukken un zöbarst me khòpfe.

Bia leebet diisar? 

Ar hat nèt manghel von laaben vor de sain khindar, ba büürtent lèntikh; ar machet khòone öölen.

Vraünte 

Dar Bindate Ekkelsturtzo is nèt an vraünt asò nagan sobìa dar Sbartze Ekkelsturtzo.

De viigar-bizzare straitent. Saint-ta dèrdar, ba kloobent,
az dar Güllande Ekkelsturtzo sèa an untar-nuija vom-me Sbartzen Ekkelsturtzen,
und se naamant-en Salamandra atra ssp. aurorae. Und andare kloobent,
az-ar sèa an andara nuija sèlbort, und se naament-en Salamandra aurorae.

Fan Pasùbien leebet de untar-nuija
Salamandra atra ssp. pasubiensis. Diisa ist nèt galàich sobìa Salamandra aurorae,
se ist an andara untar-nuija, un de gheelen plètzen saint khlòan und mintzikh.

Bia is-ar ganaamet? 
S böörtle "ekkelsturtzo" is ganützet nèt anlòan in de Siban Komàüne,
badar ka Lusèarn òch und in de 13 Komàüne òch. An "ekkel" ist an khloandar pergh und dar "sturtzo" ist an dinkh ba ist gamachet vomme aisen ba man-sich nützan zo hekken eppasen.

S ist ooch premarant bizzanten atz-s baip vom-men viigar-bizzare Trevisan ba hat gadecket auf-an Güllanden Ekkelsturtzo ist ganaamet Aurora.

Im-me gaschràibach 

Im-me summar 2011 ist-a gabeest an pènta ganaamet Gabìn "Tönle Bintarn" ba an schòan ganaamet "Prèchtet dar Güllane Ekkelsturtzo" hat gasnappet an draiten gabìn. De schòan ist gschraibet-in in dar hòam-zunga von Siban Komàün vom-me Dottoàr Remigius Geiser.

Gaschràibach 

 Beukema, W.; Brakels P.: "Discovery of Salamandra atra aurorae (Trevisan, 1982) on the Altopiano di Vezzena, Trentino (Northeastern Italy)." Acta Herpetologica 3 (2008) 77-81.

  Bonato, L.; Grossenbacher, K.: "Evolution of the melanistic color in the Alpine Salamander Salamandra atra as revealed by a new subspecies from the Venetian Preapls." Journal of Zoology72 (2005) 253-260.

 Grossenbacher, K.: "Was ist los mit Salamandra atra aurorae?" Elaphe (N. F.) 3 (1995) 6-8.

Vrömade saiten 

 https://web.archive.org/web/20160808162914/http://www.arkive.org/golden-alpine-salamander/salamandra-atra-aurorae/
 http://calphotos.berkeley.edu/cgi/img_query?stat=BROWSE&query_src=photos_fauna_sci-Amphibian&where-lifeform=Amphibian&where-taxon=Salamandra+atra+aurorae&title_tag=Salamandra+atra+aurorae
 http://www.iucnredlist.org/apps/redlist/details/19843/0

Vuuz-Gaschràibach 

Artikel auf Zimbrisch